Lausuntopyyntönne 25.4.2016, YM008:00/2015

**Luonnos hallituksen esitykseksi laiksi ympäristövaikutusten arviointimenettelystä ja   
laeiksi eräiden siihen liittyvien lakien muuttamisesta**

Ympäristöministeriön asettama työryhmä on valmistellut muutoksia lakeihin, jotka liittyvät ympäristövaikutusten arviointimenettelyyn sekä valmistellut ehdotukset YVA-menettelyn yhteensovittamiseksi kaavoitukseen ja ympäristöä koskeviin lupamenettelyihin. Otamme tässä kantaa erityisesti niihin annettuihin vaihtoehtoihin, missä tarkastellaan YVA-prosessia osana kaavoitusta eli muun muassa osana maakuntakaavoitusta.

YVA-menettelyn ja hankekaavoituksen yhdistämistä pidämme pääosin hyvänä uudistuksena. Uudistus on määritelty koskemaan kaikkia kaavatasoja, myös maakuntakaavaa. Tapauksia, jotka edellyttävät YVA:n yhdistämistä maakuntakaavoitukseen ei ole uudistuksen dokumentoinnissa kuitenkaan riittävästi kuvattu. Sellaisia voisivat olla ilmeisesti esimerkiksi ydinvoimalahankkeet, moottoritiehankkeet ja laaja-alaiset kaivoshankkeet.

Maakuntakaavoituksen pyrkimyksenä on lähtökohtaisesti osoittaa aluevarauksia strategisesti sellaisissa asioissa joilla on seudullista, maakunnallista tai laajempaa kansallista merkitystä. Tämän hetkisen tietämyksen valossa maakuntakaavoitus ja YVA-prosessi toteutuisivat yhteismenettelynä harvoin, mutta tämä kuitenkin edellyttäisi maakunnan liitoille lisäkouluttautumista ja osaamisen ylläpitämistä sekä lisäresursseja.

Kuntatason kaavoittamiseen yhteismenettely voisi myös tuoda paljonkin joustavoittamista ja sinänsä esitys on tervetullut. Erityisesti vaihtoehtoa A, missä YVA-menettelyn ja hankekaavoituksen tiedottaminen, palautteen antaminen ja yleisötilaisuudet yhdistetään, pidämme monien käytännön esimerkkien valossa mielekkäänä. Tälläkin hetkellä Pohjois-Karjalassa on meneillään vt 9:n uuden tielinjauksen YVA-prosessi, jonka päätyttyä alkaa saman alueen yleiskaavoittaminen: molemmissa toistuvat samat prosessit, jotka olisi voitu hoitaa uuden mallin mukaan yhdellä kertaa, keskitetysti ja tässä tapauksessa myös huomattavasti nopeammalla aikataululla. Vaihtoehdossa A kaavoittajan ja yhteysviranomaisen nykyinen roolijako säilyisi, jolloin YVA-menettelyn edellyttämä objektiivisuus ja laatu turvataan. Kaavoittajan ja yhteysviranomaisen rinnakkainen, nykyistä kiinteämpi yhteistyö todennäköisesti parantaisi molempien prosessien laatua ja näin laadittujen kaavojen yleistä hyväksyttävyyttä.

YVA-prosessin lopputulokseen vaikuttavat aiheesta teetettyjen selvitysten oikea suuntaaminen ja töiden ammattitaitoinen koordinointi. Jos yhteysviranomaiselle jää lähinnä ympäristövaikutusten arvioinnin aineellisen laadun ja riittävyyden arviointi ja se vain tarvittaessa ottaa kantaa arviointiasiakirjojen sisältöön, voi yhteysviranomaisen rooli muuttua YVA:n osalta muodolliseksi hyväksyjäksi.

Erityisesti vaihtoehdossa B kaavoitusviranomaisen rooli kasvaa, koska tämän tulee vastata myös YVA:n toteuttamisesta. Tässä vaihtoehdossa yhteysviranomaisen (valtio) roolia supistetaan lisäten vastaavasti kaavoittajan (useimmiten kunta) roolia, jolloin myös resurssien riittävyydestä ja osaamisen tasosta tulee ilman muuta huolehtia.

Pohjois-Karjalan maakuntaliitto esittää, että kuntien ja maakuntaliittojen henkilöstöresurssit tulee varmistaa erityisesti tilanteessa, missä YVA-prosessin johtaminen ja koordinointi siirtyvät uusille toimijoille.

POHJOIS-KARJALAN MAAKUNTALIITTO

Maakuntahallitus

Risto Poutiainen Jari Aho

vt. maakuntajohtaja hallinto- ja talousjohtaja